न्युजिल्यान्ड बलियो
ग्लेन फिलिप्सले बनाएको सुदृढ १ सय ४ रन र ट्रेन्ट बोल्टको चार विकेटको मदतमा न्युजिल्यान्डले शनिबार श्रीलंकालाई ६५ रनले पराजित गर्दै ट्वान्टी–२० विश्वकप क्रिकेटको सेमिफाइनल प्रवेशका लागि आफूलाई बलियो बनाएको छ । पहिलो ब्याटिङ गरेको न्युजिल्यान्डले ७ विकेटमा १ सय ६७ रन बनाएको थियो ।
सिड्नी — ग्लेन फिलिप्सले बनाएको सुदृढ १ सय ४ रन र ट्रेन्ट बोल्टको चार विकेटको मदतमा न्युजिल्यान्डले शनिबार श्रीलंकालाई ६५ रनले पराजित गर्दै ट्वान्टी–२० विश्वकप क्रिकेटको सेमिफाइनल प्रवेशका लागि आफूलाई बलियो बनाएको छ । पहिलो ब्याटिङ गरेको न्युजिल्यान्डले ७ विकेटमा १ सय ६७ रन बनाएको थियो ।फिलिप्सले मस्त खुलेर खेले र आफ्नो टिमलाई कमजोर स्थितिबाट सकुशल उद्दार गरे । न्युजिल्यान्डले १५ रन बनाउँदासम्म माथिल्लो क्रमका ब्याटर फिन एलेन, डउग कन्वे र केन विलियम्सनलाई गुमाएको थियो । त्यसपछि बोल्ट र टिम साउथीले श्रीलंकालाई ८ रन बनाउँदासम्म ४ विकेट गुमाएको स्थितिमा पुर्‍याए । त्यसपछि त श्रीलंकालाई खेलमा फर्कने अवसर नै रहेन र १ सय २ रन बनाएर टोली अलआउट भयो । बोल्टले आफ्नो खेलजीवनकै उत्कृष्ट बलिङ गर्ने क्रममा १३ रन मात्र खर्चेर ४ विकेट लिए । फिलिप्सले भने १० चौका र ६ छक्का प्रहार गरे । यसबीच उनले जम्माजम्मी ६४ बल सामना गरे । यो यसपल्टको विश्वकपमा बनेको दोस्रो शतक हो । यसअघि दक्षिण अफ्रिकाका रिले रोसीले बंगलादेशविरुद्ध १ सय ९ रन बनाएका थिए । ट्वान्टी–२० विश्वकपकै इतिहासमा भने यो ११ औं शतक हो । कप्तान विलियम्सनले खेलपछि आफ्ना ब्याटर फिलिप्सको खुलेर प्रशंसा गरे । उनले भने, ‘कुनै पनि शतक जहिल्यै पनि राम्रो हुन्छ ।’ उनले थपे, ‘उनले जसरी आफ्नो टिमलाई दबाबमा राखे त्यो महत्त्वपूर्ण हुन्छ, विशेषतः कमजोर सुरुआतपछि ।’ विलियम्सनले आफ्नो टिमले बलबाट पनि योजना सफल बनाउन उत्तिकै योगदान दिएका दाबी गरे । फिलिप्स आफैंले भने विश्वकपमा शतक प्रहार गर्नु नितान्त गजब रहेको बताए । उनले भने, ‘म सबैलाई सक्दो खुसी बनाउन चाहन्छु र खेलमा म यो कामका लागि मज्जाले सफल रहें ।’ उनकै खेलले परिस्थिति पूर्णतः न्युजिल्यान्डको पक्षमा मोडिएको थियो । अघिल्लो दिन दुई खेल अफगानिस्तानविरुद्ध आयरल्यान्ड तथा अस्ट्रेलियाविरुद्ध इंग्ल्यान्ड ‘वास आउट’ भएको हुनाले सुपर–१२ को ग्रुप–१ अझै खुला रहेको छ । अहिलेको जितले न्युजिल्यान्डलाई दुई बहुमूल्य अंकमात्र दिएको छैन, बलियो रनरेट पनि दिएको छ । न्युजिल्यान्ड समूहको शीर्षस्थानमा छ र उसका पछाडि इंग्ल्यान्ड, आयरल्यान्ड र अस्ट्रेलिया छन् । प्रत्येक टिमको ३–३ खेल सकिएको छ । अब २–२ खेल खेल्न बाँकी छ । अब न्युजिल्यान्डले मंगलबार इंग्ल्यान्डविरुद्ध ब्रिसवेनमा सर्वाधिक महत्त्वको खेल खेल्नेछ । श्रीलंकाले भने निश्चित जित आवश्यक खेलमा त्यही दिन अफगानिस्तानको सामना गर्नेछ र आफ्नो सम्भावना कायम राख्ने प्रयास गर्नेछ । श्रीलंकाली कप्तान दुसान सनकाले खेलपछि भने, ‘जितको सबै श्रेय ग्लेन फिलिप्सलाई जान्छ । हामीले के क्याच पनि छुटायौं । न्युजिल्यान्डसँग जुन बलिङ आक्रामक छ, त्यसअगाडि १ सय ६० भन्दा माथि रन बनाउन गाह्रै हुन्छ । सेमिफाइनल पुग्ने हाम्रो सम्भावना बन्द भने भएको छैन ।’